Ibrahima Balde

Ibrahima Balde (Konakry, Ginea, 1994) auto-mekanikaria da, Gineatik Europara migratua. Amets Arzallusek idatzitako Miñan liburuan bera da protagonista. Liburuak Zilarrezko Euskadi Saria irabazi zuen 2020an. 
ezkerrera|thumb|Egin zuen bidea.
Aita gazterik hil zitzaion, eta anaia desagertu. Haren bila hasi zuen Gineatik Europaranzko bidaia. Pobrezia, desertua, tortura, esplotazioa, Mediterraneo itsasoa gurutzatzea... Bizipen gogorrek markatu zuten Euskal Herrira iritsi arte egin zuen bidaia. Ibrahima Balderen bizitzaren kronika da Miñan nobela, hark ahoz eta Amets Arzallusek letraz idatzia.

Liburu honek hiztegi erraza du eta esaldi laburrak, Ibrahimak zekien frantses urriarekin hori baitzen komunikatzeko modu bakarra. Geroago, baina, gaztelaniaz hitz egiten ederki ikasi du Ibrahimak. Pularra du ama-hizkuntza, eta kontatzeko manera bere berezia du, poetikoa.

Irungo harrera-sarean zebilela ezagutu zuen Ibrahima Baldek Amets Arzallus. Ofizioz auto-mekanikaria da, eta Madrilen bizi da gaur egun, tailer batean ofizioa ikasi bitartean.

Gineako hiriburua den Konakrytik Gineako bigarren hirira den Nzérékoréra mila eta hirurehun bat kilometro daude. Ibrahima han ibili zen hiru edo lau urtez, kamioi batean, gidari aprendiz. Aste batean Konakrytik Nzérékoréra joaten ziren, eta hurrengo astean Konakryra itzuli. Egun batean amak deitu zuen arte: anaia txikia falta zen etxean. Eta haren bila abiatu zen. Basamortua gurutzatu; pasatzaile, polizia, bahitzaileekin topo egin; egarria, gosea, mina ezagutu. Afrikatik Europarako bidea.

 Ibrahimaren ibilbidea 
Hau da liburuan Ibrahimak egiten duen bidaia:

 Ginea: Thiankoi – Konakry – Sigiri -
 Mali: Bamako – Gao -
 Tuareg. Kidal – Taalanda
 Aljeria: Timiauine – Bordj – Reggane – Adrar – Ghardaia – Ouargla – Debdeb -
 Libia: Ghadames – Sabratha – Zawiya – Zintan – Zawiya – Sabratha – Ghadames -
 Aljeria: Debdeb – Ouargla – Ghardaia – Aljer – Oran -
 Maroko: Tanger – Tiznit – Tanger – Nador

 Bisa ukatua Erresuma Batuan 
Erresuma Batuak herrialdean sartzeko bisa ukatu zion Ibrahima Balde Miñan liburuaren egileetako bati 2025eko maiatzean. Obra antzerkirako moldaketa estreinatzekoa zen Londresko Jermyn Street antzokian. Baldek bisa lortzeko eskarian adierazi zuen Miñan-en oinarritutako antzezlanaren estreinaldira joateko sartu nahi zuela Erresuma Batuan eta lau eguneko bidaia egingo zuela etxera itzuli aurretik. Bisitak irauten zuen artean, Timberlake Wertenbaker antzerkigilearekin egongo zela jakinarazi zion Gobernuari. Wertenbaker Erresuma Batuko antzerkigilerik ospetsuenetako bat da, eta hark idatzi zuen Miñan-en antzerkirako moldaketa.https://www.berria.eus/kultura/minan-en-antzezlanaren-estreinaldira-joateko-bisa-ukatu-dio-erresuma-batuak-ibrahima-balderi_2141883_102.html

 Sariak 
 Miñan liburuari 2020ko Zilarrezko Euskadi saria esleitu zioten. Geroago liburua ingelesera itzuli zuen Timberlake Wertenbaker idazleak (Little brother. An odyssey to Europe) eta gaztelaniara  Ander Izagirre idazleak (Hermanito). Alemanera (Kleiner Bruder. Die Geschichte meiner Suche), galizierara (Miñán) eta katalanera ere (Germanet) itzuli da.
 2021ean, Timberlake Wertenbaker idazleak ingelesera egin zuen Little brother'' itzulpenari  English PEN ("Poets, Essayists and Novelists") itzulpen saria eman zioten.

Liburua hainbat hizkuntzatara itzuli eta gero, ale bat Frantzisko I.a Aita Santuaren eskuetara iritsi zen 2022an. Katolizismoaren buruak irakurri zuen eta publikoki goraipatu eta gomendatu.

 Erreferentziak 

 Kanpo estekak 

Kategoria:Gineako idazleak